El Departament de Salut vol avançar en noves fórmules per conèixer millor quin és el grau de qualitat que els centres sanitaris del Sistema Sanitari Integral d'Utilització Pública de Catalunya (SISCAT) estan oferint a la població i, alhora, disposar d'un tractament de la informació sanitària de qualitat i útil per a la presa de decisions sanitàries i per a la pràctica assistencial.
Per tal de millorar la definició que d'aquesta se'n fa, a Catalunya es vol tenir una visió clara i de consens dels aspectes més importants de la qualitat i seguretat dels pacients.
Per aquest motiu, s'ha considerat essencial escoltar i recollir l'opinió dels diversos col·lectius involucrats: des dels col·lectius professionals -medicina, infermeria, gestors, planificadors, atenció a l'usuari- als pacients i ciutadans.
Amb aquests elements s'ha posat en marxa el projecte marca Q de qualitat, l'objectiu del qual és dissenyar una eina que permeti identificar la qualitat assistencial, utilitzar-la per fer una avaluació comparativa entre els centres assistencials i, finalment, posar els resultats a disposició dels proveïdors i professionals de la salut perquè puguin comparar el seu centre amb aquells que hagin obtingut els millors resultats.
Aquest projecte s'emmarca en el Pla de salut de Catalunya 2016-2020, que incorpora la línia estratègica d'actuació Gestió de l'excel·lència i la seguretat assistencial, amb la qual es promouen accions per donar a conèixer les millors pràctiques en qualitat i seguretat assistencials.
Inicialment, s'ha definit el model dimensional de qualitat assistencial dels hospitals generals d'aguts, d'acord amb el model "Performance Assessment Tool for Quality Improvement in Hospitals" (PATH) de l'Organització Mundial de la Salut (OMS).
En la decisió hi ha participat un grup de professionals experts en salut i grups focals amb pacients i cuidadors.
Seguidament, i per cada dimensió de qualitat, s'han seleccionat 47 indicadors individuals de qualitat, disponibles a les fonts d'informació del SISCAT repartits en les següents dimensions:
Posteriorment, aquesta selecció de dimensions i d'indicadors de qualitat prioritzada per grups d'experts s'ha presentat a un procés de consens molt més ampli (308 professionals de la salut), per tal de poder conèixer la seva visió i valoració quant al grau d'importància que atribueixen a cadascun dels indicadors i dimensions de qualitat seleccionats en les etapes anteriors.
A la taula adjuntada a l'article podran trobar la selecció final de dimensions i indicadors de qualitat de la xarxa hospitalària d'aguts i la seva ponderació en base a la importància atribuïda pels professionals de salut a la fase de consens extens.
Què ha permès el projecte marca Q?
La selecció de dimensions i indicadors ha permès incorporar els diferents punts de vista de cada col·lectiu professional, així com també consensuar una priorització dels indicadors en funció de la seva importància.
El següent pas serà la construcció de l'indicador sintètic de qualitat, aplicar-lo a l'avaluació comparativa de la qualitat assistencial i garantir el retorn dels resultats als centres i professionals que han participat en el procés, per tal de provar-ne la utilitat per a la millora de la qualitat.